Diari Oficial de la Generalitat Valenciana


Sumari del DOGV 3431, del 10-02-1999 (1999/963)

ORDRE de 3 de febrer de 1999, de la Conselleria d'Economia, Hisenda i Administració Pública, sobre comptabilitat dels fons de caixa fixa.
-----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/02/03/(1)/dof/vci/html**

### Dades del document

Número de DOGV
:   3431

Data del DOGV
:   10-02-1999

Secció del DOGV
:   I. DISPOSICIONS GENERALS

Número del document
:   1999/963


Data del document
:   03-02-1999

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

 Descriptors 

:   * control financer
    * despesa de funcionament
    * gestió comptable
    * comptabilitat pública
    * control pressupostari
    * bestreta de tresoreria
    * legislació

ORDRE de 3 de febrer de 1999, de la Conselleria d'Economia, Hisenda i Administració Pública, sobre comptabilitat dels fons de caixa fixa. [1999/X963]
  
El Decret 24/98, de 10 de març, del Govern Valencià, i l'Ordre de 17 d'abril de 1998 van establir el desplegament de la regulació autonòmica dels fons de caixa fixa introduïda per la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana, que incorporava un nou punt, el número 6, a l'article 44 de la Llei d'Hisenda Pública de la Generalitat Valenciana.
  
Tot això ha necessitat una revisió dels procediments comptables amb la consegüent modificació dels mètodes operatius dissenyats, cosa que aconsella dictar noves regles per a la posada en funcionament d'aquest sistema que siguen compatibles amb les normes establides en l'Ordre de 12 de desembre de 1994, de la Conselleria d'Economia, Hisenda i Administració Pública, sobre gestió i registre comptable de les operacions d'administració i execució del pressupost de la Generalitat.
  
Per tot això, i en compliment del que preceptua la disposició addicional segona de l'Ordre de 17 d'abril de 1998, respecte a les normes de comptabilitat a aplicables a les operacions de caixa fixa
  
ORDENE
  
Regla 1. Comptabilització de les propostes sobre la quantia global de fons de les caixes fixes
  
1.1. Les propostes raonades de les secretaries generals de cada conselleria, o de les unitats equivalents a què les caixes estiguen adscrites, sobre les quanties una vegada autoritzades per resolució de la Sotssecretaria de Política Financera i Tresor, s'hauran de trametre per a la comptabilització a les intervencions delegades corresponents junt amb les propostes de documents de retenció de crèdit (RA) pel mateix import.
  
1.2. En els supòsits de modificacions dels imports que com a límit tenen les corresponents caixes pagadores, les secretaries generals elaboraran proposta raonada que, una vegada autoritzada per la Sotssecretaria de Política Financera i Tresor, es trametran per a la comptabilització a les intervencions delegades junt amb les propostes de retenció de crèdit (RA o RA/) pel mateix import de la modificació.
  
Regla 2. Comptabilització de les disposicions de fons que es realitzen per les caixes pagadores
  
2.1. Els caixers pagadors justificaran mensualment els pagaments realitzats en el compte de caixa fixa mitjançant les corresponents propostes de documents RA/ADOK.
  
2.2. Els efectes comptables pressupostaris, i tots aquells que siguen procedents en relació amb els descomptes incorporats a les ordres de pagament, es produiran en el mateix moment del pagament, sense que calga expedir cap altre document justificatiu per a la seua aplicació, la mateixa ordre de pagament servirà com justificació d'aquesta aplicació.
  
2.3. Els tributs que corresponga liquidar o retenir sobre el principal de les ordres de pagament, així com qualssevol altres documents que pertoque incorporar-hi, es deduiran del seu import per a l'aplicació en formalització als conceptes que en cada cas pertoque.
  
2.4. Pel que fa a la comptabilització dels pagaments amb retencions, els pagaments que en continguen seran realitzats per l'import líquid de la factura, deduïdes les retencions, i es generaran documents FEMP per aquest import en la rúbrica 819999 de fons extrapressupostaris.
  
2.5. Quan es realitza la justificació, els centres gestors enregistraran una proposta de RA/ADOK per l'import brut, i registraran les retencions a què fa referència l'apartat anterior en les rúbriques corresponents, i per la diferència, una retenció en la rúbrica 819999. L ?import líquid del document serà zero, l'import brut s'aplicarà al pressupost i es generaran els documents FEMI següents:
  
- Un per cadascuna de les retencions deduïdes de l'import brut, a les rúbriques corresponents.
  
- Un altre per l'import pagat per caixa fixa a la rúbrica 819999 (que es correspondrà amb l'import del document FEMP generat).
  
2.6. Amb periodicitat mensual, i en cadascuna de les justificacions, per l'import de les retencions que s'hagen practicat, els responsables de les caixes pagadores realitzaran un pagament a la Tresoreria de la Generalitat Valenciana. Aquest pagament es realitzarà, a través de les secretaries generals, mitjançant xec a favor del Tresor, o qualsevol altre procediment que, si és el cas, establisca la tresoreria, s'estendrà document FEMP en la rúbrica 819999, per l'import total de les retencions i es reduirà el disponible del compte de caixa fixa de l'habilitat en el mateix import.
  
2.7. Els moviments comptables establits en els paràgrafs anteriors relatius a fons extrapressupostaris seran generats automàticament pel sistema d'informació comptable de la Generalitat Valenciana.
  
2.8. En qualsevol cas els imports retinguts per IRPF o per qualsevol altre tribut, es computaran a efectes de reducció del disponible de cadascun dels comptes. Per a això la caixa pagadora expedirà xec mensualment contra el seu mateix compte de caixa fixa per l'import de les retencions efectuades, amb aplicació al compte extrapressupostari, i la Tresoreria expedirà un document FEMI en la rúbrica 819999, amb això aquesta quedarà saldada i l'import de les retencions haurà passat al compte de Tresoreria des del qual es realitzarà la liquidació amb l'Agència Tributària.
  
Regla 3. Devolució de pagaments
  
3.1. En els comptes de caixa fica no s'efectuaran ingressos per cap concepte.
  
3.2. En el cas que no arribe a realitzar-se el pagament al seu destinatari, es comunicarà a l'entitat financera perquè retrotraga al compte centralitzat les transferències pendents d'aplicació. Per a la justificació i comptabilització de les transferències de pagaments es procedirà com si aquests s'hagueren realitzat correctament, d'acord amb el que estableix la regla 2 d'aquesta ordre. No obstant això, els responsables de la caixa fixa pagadora hauran d'incloure aquest tercer o proveïdor en la següent ordre de transferència que emeta per a efectuar el pagament.
  
3.3. La retroacció al compte centralitzat serà registrarà per la Intervenció Delegada del Tresor mitjançant document DRK en el subconcepte econòmic 39537 «Reintegrament pagaments incorrectes caixa fixa» per l'import líquid del pagament. En el cas que a aquest pagament se li haguera aplicat alguna retenció o pagament del tribut, la Tresoreria formalitzarà un document FEMP per aquest import en la rúbrica en què es registrà la retenció, per a evitar l'ingrés per duplicat d'aquesta en l'Agència Tributària. La Intervenció Delegada del Tresor registrarà un document DRK en formalització per aquest import en el subconcepte esmentat. En aquests documents d'ingressos haurà d'aparèixer com a tercer el codi del destinatari al qual no se li pogué realitzar el pagament.
  
3.4. En el supòsit que s'efectuara un pagament indegut, es requerirà el perceptor perquè efectue la devolució de l'ingrés indegut a la caixa fixa que l'efectuà. La devolució es durà a terme mitjançant xec bancari a nom de la Conselleria d'Economia, Hisenda i Administració Pública de la Generalitat Valenciana.
  
Si no s'efectua l'ingrés en el termini màxim de deu dies, es notificarà a la Conselleria d'Economia, Hisenda i Administració Pública, a l'efecte que realitze la liquidació corresponent del pagament indegut junt amb els interessos de demora, sense perjudici de les responsabilitats que pertocaren.
  
3.5. Els responsables de la caixa fixa pagadora trametran el xec bancari a la Tresoreria, la qual informarà de la recepció a la Intervenció Delegada del Tresor, perquè procedisca al registre comptable d'acord amb el que estableix l'apartat 3.3.
  
3.6. En cas que existiren xecs expedits per les caixes pagadores o ordres de transferències no carregats als comptes, no seran objecte d'aplicació a pressupost, sinó que es consideraran en el arqueig trimestral en el seu estat de conciliació de saldos. Aquests pagaments seran objecte d'imputació al pressupost de despeses com obligacions reconegudes, quan es carreguen en els respectius comptes, en tant que tampoc s'imputaran a comptes extrapressupostaris.
  
3.7. L'esmena dels pagaments indeguts no reposa crèdit en les caixes pagadores, i s'haurà de sol·licitar novament autorització a la Sotssecretaria de Política Financera i Tresor de conformitat amb la Regla 1.
  
Regla 4. Rendició de comptes
  
4.1. La Sotssecretaria de Política Financera i Tresor remetrà, tant a la Intervenció Delegada del Tresor com a les secretaries generals de cada conselleria, trimestralment, llistat de l'import dels fons disposats per cada caixa pagadora a l'efecte que els secretaris generals de cada conselleria comproven els documents RA/ADOK justificatius del compte amb l'import disposat d'aquest.
  
4.2. Les intervencions delegades comprovaran que l'import total dels comptes justificats coincideix amb l'import total dels documents RA/ADOK. Una vegada comprovat aquest aspecte, comptabilitzaran aquests documents, amb independència del resultat de l'examen fiscal del compte.
  
4.3. Les intervencions delegades hauran de tornar als responsables de la caixa pagadora aquelles actes d'arqueig en què observen errors, perquè les corregisquen.
  
4.4. Les intervencions delegades trametran còpia dels estats trimestrals a què es refereix l'article 12 de l'Ordre de 17 d'abril de 1998 a la Intervenció Delegada del Tresor.
  
DISPOSICIÓ DEROGATÒRIA
  
Queda derogat l'annex I de l'Ordre de 17 d'abril de 1998, que se substitueix pel nou annex I de la present ordre.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 3 de febrer de 1999
  
El conseller d'Economia, Hisenda i Administració Pública,


Còpia Permalink ELI